SABUY ควัก 255 ล้านบาท เข้าซื้อหุ้น “อาร์เอส” ลุยธุรกิจสะดวกส่ง “มาเลเซีย”
SABUY ควัก 255 ล้านบาท ส่ง “สบาย สปีด” เข้าซื้อหุ้น “อาร์เอส” จัดตั้งบ.ร่วมทุนใหม่ เดินหน้าขยายขอบเขตการให้บริการธุรกิจสะดวกส่งในประเทศมาเลเซีย คาดว่าจะเข้าทำสัญญาร่วมทุนกับ “CollectCo” ภายในเดือนก.ย.65 
SABUY ควัก 255 ล้านบาท ส่ง “สบาย สปีด” เข้าซื้อหุ้น “อาร์เอส” จัดตั้งบ.ร่วมทุนใหม่ เดินหน้าขยายขอบเขตการให้บริการธุรกิจสะดวกส่งในประเทศมาเลเซีย คาดว่าจะเข้าทำสัญญาร่วมทุนกับ “CollectCo” ภายในเดือนก.ย.65
10 ส.ค. 2565

บริษัท สบาย เทคโนโลยี จำกัด (มหาชน) หรือ SABUY เปิดเผยว่า ที่ประชุมคณะกรรมการบริษัท ครั้งที่ 14/2565 ซึ่งประชุมเมื่อวันที่ 9 สิงหาคม 2565 อนุมัติให้บริษัทเข้าลงทุนในหุ้นสามัญจำนวนไม่เกิน 15,000,000 หุ้น หรือคิดเป็น 1.54% ใน บริษัท อาร์เอส จำกัด (มหาชน) หรือ RS ทั้งนี้อาร์เอสประกอบธุรกิจพาณิชย์ที่มีคอนเทนต์และความบันเทิงที่ทรงพลัง จำหน่ายสินค้า
รวมถึงมีระบบวิเคราะห์ข้อมูลลูกค้าและระบบเทเลมาร์เก็ตติ้ง โดยมีการดำเนินงานแบ่งเป็น 3 ธุรกิจหลักคือ ธุรกิจคอมเมิร์ซ ธุรกิจเอ็นเตอร์เทนเมนท์ และธุรกิจเพลงและอื่นๆ โดยบริษัทจะชำระค่าตอบแทนจำนวนไม่เกิน 255,000,000 บาท ให้แก่ RS หรือ ผู้ถือหุ้นเดิมของ RS ผ่านการซื้อขายในกระดานหลักซื้อขายหลักทรัพย์ (Main Board) จำนวนซื้อขายไม่เกิน 15 ล้านหุ้น ในราคาเฉลี่ยไม่เกินหุ้นละ 17.00 บาท
โดยบริษัทคาดว่าธุรกรรมดังกล่าวจะเสร็จสมบูรณ์ภายในเดือนสิงหาคม 2565 โดยมอบหมายให้ประธานเจ้าหน้าที่บริหารมีอำนาจในการพิจารณาดำเนินการให้เหมาะสมกับสภาวะตลาด
ทั้งนี้บริษัทคาดว่าการเข้าทำธุรกรรมดังกล่าวจะเพิ่มโอกาสในการสร้างผลตอบแทน อัตราการเติบโตของสินทรัพย์ผลกำไร และกระแสเงินสดให้แก่บริษัท และผู้ถือหุ้นของบริษัทได้อย่างต่อเนื่องในระยะยาว และมีโอกาสเพิ่มพันธมิตรทางธุรกิจในอนาคต สำหรับการพัฒนาสินค้า และช่องทางการจำหน่ายใน ecosystem ของกลุ่มบริษัท
นอกจากนี้ คณะกรรมการบริษัทยังได้อนุมัติให้ บริษัท สบาย สปีด จำกัด (SABUY SPEED) ซึ่งเป็นบริษัทย่อย 80% ของบริษัทเข้าลงทุนจัดตั้งบริษัทร่วมทุนใหม่ในประเทศมาเลเซีย ซึ่งจะมีการกำหนดชื่อในภายหลังด้วยทุนจดทะเบียน 100,000 ริงกิตมาเลเซีย ชำระค่าหุ้นเต็มจำนวน
โดย SABUY SPEED จะเข้าลงทุนและถือหุ้นในบริษัทร่วมทุนแห่งใหม่ในสัดส่วน 50% ของจำนวนทุนจดทะเบียนของบริษัทร่วมทุน และ บริษัท คอลเล็คโค เซอร์วิส เซินดิเรียน เบอร์ฮัด (CollectCo Services Sdn. Bhd.) ผู้ดำเนินธุรกิจให้บริการจุดรับและส่งพัสดุซึ่งมีเครือข่ายที่ใหญ่ที่สุดแห่งหนึ่งในประเทศมาเลเซีย โดยมีจุดให้บริการในปัจจุบันกว่า 2,000 สาขา ครอบคลุมทุกเมืองหลักในประเทศมาเลเซีย และเป็นผู้ให้บริการจุดรับและขนส่งแก่ตลาดออนไลน์ (Market Place) หลักในมาเลเซีย อาทิ ลาซาด้า (Lazada) ช้อปปี้ (Shopee) และ ซาโลร่า (Zalora) เป็นต้น จะถือหุ้นในบริษัทร่วมทุนในสัดส่วน 50% ของจำนวนทุนจดทะเบียนของบริษัทร่วมทุน
สำหรับการจัดตั้งบริษัทร่วมทุนใหม่ในประเทศมาเลเซียนี้ จะเป็นการขยายขอบเขตการให้บริการของธุรกิจสะดวกส่งของกลุ่มบริษัทฯ ภายใต้ SABUY SPEED ที่ปัจจุบันมีสาขารวมกว่า 14,000 สาขา ครอบคลุมทั่วประเทศไปยังประเทศต่างๆ ในภูมิภาค ตามวิสัยทัศน์ในการเป็นผู้เล่นระดับภูมิภาค (Regional Player) ของกลุ่มบริษัท โดยคิดเป็นมูลค่าการลงทุนจำนวน 50,000 ริงกิตมาเลเซีย หรือคิดเป็นจำนวน 405,925 บาท
ทั้งนี้ บริษัทคาดว่า SABUY SPEED จะเข้าทำสัญญาร่วมทุนกับ CollectCo ภายในเดือนกันยายน 2565 และคาดว่าธุรกรรมดังกล่าวจะเสร็จสมบูรณ์ภายในเดือนตุลาคม 2565 หรือตามที่คู่กรณีที่เกี่ยวข้องเห็นชอบร่วมกัน
โดยการเข้าทำรายการดังกล่าวเพื่อขยายเครือข่ายสาขาของกลุ่มธุรกิจสะดวกส่ง โดยเฉพาะอย่างยิ่งในการเป็นจุดเริ่มต้นในการขยายธุรกิจสะดวกส่งสู่ในภูมิภาค นอกเหนือจากการเป็นผู้ให้บริการภายในประเทศ ซึ่งจะเป็นการส่งเสริมการขยายธุรกิจของกลุ่มบริษัทในการเป็น Regional Player และพัฒนาการให้บริการกลุ่มธุรกิจสะดวกส่งของบริษัท โดยการนำความรู้ในการจัดการและเทคโนโลยีของ CollectCo มาประยุกต์ใช้ เช่น การดำเนินธุรกิจในประเทศมาเลเซีย ระบบบริหารจัดการร้านค้าและ ระบบบริหารความสัมพันธ์ลูกค้า (Customer Relationship Management) เป็นต้น